Boswell-sirkusbase vandag weer in hof‘n Skermskoot uit die video wat op Carte Blanche uitgesaai is. Die hof het verlede maand gehoor die ondersoek in die saak is afgehandel en dat die staat wag op ŉ besluit van die direkteur van openbare vervolging. ŉ Voorlopige verhoordatum sal na verwagting Dinsdag vasgestel word. Jane Boswell, haar dogter Georgina en ŉ olifanthanteerder, David Marais, staan tereg op ŉ reeks aanklagte nadat hulle na bewering olifante tussen Desember 2012 en Januarie 2013 vasgemaak, geslaan, ingehok en nie van genoegsame water en skadu voorsien het nie. Al drie verdagtes is tans op waarskuwing vrygelaat. Die nasionale raad van die Dierebeskermingsvereniging (DBV) het in 2013 die aanklagte teen die sirkus aanhangig gemaak nadat hulle die beweerde mishandeling van die olifante gesien het toe die sirkus by die Walmer West Primary School in Port Elizabeth was. Die skool het later sy toestemming dat die sirkus die terrein mag gebruik, teruggetrek. ŉ Bron na aan die ondersoek het aan African News Agency gesê die olifanthanteerders wat op beeldmateriaal van die mishandeling te sien is, het sedertdien gevlug en verdwyn.